Γιώργος Λιάνης (καθηγητής)

Ο Γιώργος Λιάνης (20 Μαΐου 1926 - 4 Ιανουαρίου 2008) ήταν Έλληνας καθηγητής, πολιτικός και διπλωμάτης, μέλος του ΠΑΚ και αργότερα του ΠΑΣΟΚ. 

Συμμετείχε στην πρώτη κυβέρνηση του ΠΑΣΟΚ (1981-1985) ως υφυπουργός Εθνικής Παιδείας και Θρησκευμάτων (21 Οκτωβρίου 1981 - 5 Ιουλίου 1982) και ως υπουργός Έρευνας και Τεχνολογίας. (5 Ιουλίου 1982 - 5 Ιουνίου 1985)

Ως υφυπουργός Εθνικής Παιδείας και Θρησκευμάτων σχεδίασε την εκπαιδευτική μεταρρύθμιση του 1982 (Νόμος 1268/82) με την οποία θεσμοθετήθηκαν οι μεταπτυχιακές σπουδές και καταργήθηκε η καθηγητική έδρα στα ΑΕΙ, η οποία αντικαταστάθηκε από τη νέα διάρθρωση σε Σχολές και Τμήματα. Κατά την περίοδο 1983 - 1985, από τη νεοϊδρυθείσα θέση του υπουργού Έρευνας και Τεχνολογίας, συνετέλεσε καθοριστικά στην εισαγωγή της μηχανοργάνωσης και των εναλλακτικών μορφών ενέργειας, την αναδιοργάνωση των εθνικών ινστιτούτων ερευνών και τη δημιουργία κέντρων αριστείας στην ερευνητική καινοτομία. Επίσης υπηρέτησε ως πρέσβης της Ελλάδας στην Ιαπωνία (1985 - 1990) και σε άλλες χώρες της περιοχής Ασίας - Ειρηνικού.

Ανιψιά του είναι η χήρα του Ανδρέα Παπανδρέου, Δήμητρα Λιάνη και ανιψιός του ο δημοσιογράφος και πολιτικός, Γιώργος Λιάνης.

Πρώτα Χρόνια
Γεννήθηκε το 1926 στη Νάουσα. Κατά τη διάρκεια της Κατοχής δραστηριοποιήθηκε στην αντιστασιακή οργάνωση νεολαίας ΕΠΟΝ. Σπούδασε μηχανολόγος - ηλεκτρολόγος μηχανικός στο Εθνικό Μετσόβιο Πολυτεχνείο (ΕΜΠ) και συνέχισε τις σπουδές του στο Ηνωμένο Βασίλειο, όπου και έλαβε το διδακτορικό του δίπλωμα από το Πανεπιστήμιο του Λονδίνου (Κολλέγιο Imperial).

Πανεπιστήμιο Πατρών και τα χρόνια της δικτατορίας
Διακρίθηκε κυρίως στην περιοχή της μαθηματικής περιγραφής της συμπεριφοράς ιξωδοελαστικών υλικών και της θερμοδυναμικής θεμελιώσεως αυτής με πάνω από 75 δημοσιεύσεις σε επιστημονικά περιοδικά. Μετακόμισε στις ΗΠΑ όπου και δίδαξε Αεροναυπηγική και Αστροναυπηγική στο Πανεπιστήμιο Purdue στην Πολιτεία της Ιντιάνα, όπου και άρχισε να τον απασχολεί το θέμα της μεταρρύθμισης στην ελληνική ανώτατη εκπαίδευση. Το 1964 προσεκλήθη στην Πάτρα για να συμμετάσχει στην οργάνωση του νεοϊδρυθέντος Πανεπιστημίου κατά τα πρότυπα της διάρθρωσης σε Σχολές και Τμήματα με σκοπό να αντικαταστήσει την απαρχαιωμένη ιεραρχία της καθηγητικής ΈδραςΜπρούσαλης, Ε. "Η Οργάνωσις και Λειτουργία του Πανεπιστημίου Πατρών" - Το Βήμα, 3 Σεπτεμβρίου 1966. Η απόπειρα αυτής της μεταρρύθμισης οδήγησε σε γενικευμένες αντιδράσεις τόσο από ακαδημαϊκούς αλλά και κυβερνητικούς παράγοντες οι οποίες οδήγησαν στην ακύρωση κάθε σχεδίου"Η 'κυβέρνησις' εξευτελίζεται με το Πανεπιστήμιον Πατρών" - Το Βήμα, 9 Σεπτεμβρίου 1966.

Οι μεταρρυθμιστικές προσπάθειες σταμάτησαν κατά τη διάρκεια της δικτατορίας των συνταγματαρχών. (1967-1974) Κατά την περίοδο της Επταετίας ο Λιάνης δραστηριοποιήθηκε κατά του καθεστώτος αρχικά ως μέλος και στη συνέχεια ως Γενικός Γραμματέας του ΠΑΚ Αμερικής. Μεταπολιτευτικά εντάχθηκε στο ΠΑΣΟΚ ενώ από το 1975 ήταν καθηγητής της Τεχνικής Μηχανικής στην Πολυτεχνική Σχολή του Αριστοτελείου Πανεπιστημίου Θεσσαλονίκης. (ΑΠΘ)

Η Εκπαιδευτική Μεταρρύθμιση του 1982
Μετά την εκλογική νίκη του ΠΑΣΟΚ το 1981, ο Γεώργιος Λιάνης συμμετείχε στην κυβέρνηση του Ανδρέα Παπανδρέου ως Υφυπουργός Εθνικής Παιδείας και Θρησκευμάτων με την αποστολή μιας σαρωτικής μεταρρύθμισης στην τριτοβάθμια εκπαίδευση.

Με το Νόμο - Πλαίσιο 1268/82 θεσμοθετήθηκε η διάρθρωση σε Σχολές και Τμήματα που αντικατέστησε την ακαδημαϊκή ΈδραΣτο παραδοσιακό σύστημα της Καθηγητικής Έδρας, χωρίς τις ενδιάμεσες θέσεις του επίκουρου και αναπληρωτή καθηγητή, ήταν πολύ δύσκολο να ανελιχθούν ακόμη και πολύ ταλαντούχοι νέοι επιστήμονες. Με μόνο έναν Καθηγητή σε κάθε τομέα, η ανέλιξη εξαρτώνταν σχεδόν αποκλειστικά από τη συνταξιοδότηση του κατόχου της Έδρας και όχι από τα προσόντα των υποψηφίων., δημιουργήθηκαν οι 4 ακαδημαϊκές βαθμίδες (λέκτορας, επίκουρος, αναπληρωτής καθηγητής και καθηγητής) και διαδικασίες αξιοκρατικής ανέλιξης βάσει προσόντων. Ιδρύθηκαν αυτοτελή τμήματα μεταπτυχιακών σπουδών ενώ η βασική τομή ήταν η συμμετοχή όλων των ομάδων του ΑΕΙ, συμπεριλαμβανομένων των φοιτητών, στα όργανα διοίκησης.

Υπουργείο Έρευνας και Τεχνολογίας
Τον Ιούλιο του 1982, ο Γεώργιος Λιάνης έγινε ο πρώτος (και μόνος) υπουργός Έρευνας και Τεχνολογίας της Ελληνικής Κυβέρνησης. Οι πρώτες προτεραιότητές του στη θέση αυτή ήταν η ανάπτυξη της πληροφορικής, η αύξηση του προϋπολογισμού για την έρευνα καθώς και η εισαγωγή νέων μεθόδων για τη λήψη αποφάσεων σχετικά με τη χρηματοδότηση ερευνητικών προγραμμάτων εκτός των συνηθισμένων γραφειοκρατικών διαδικασιών. Αυτή η πρωτοβουλία κωδικοποιήθηκε στο Νόμο 1514/1985.

Ως υπουργός Έρευνας και Τεχνολογίας ο Γιώργος Λιάνης ήταν υπεύθυνος για τη δημιουργία και την ανάπτυξη νέων Ερευνητικών Ινστιτούτων σε στρατηγικώς επιλεγμένες πόλεις της περιφέρειας, που το 1987 συνενώθηκαν με Προεδρικό Διάταγμα και συναποτέλεσαν το Ίδρυμα Τεχνολογίας και Έρευνας (ΙΤΕ) με έδρα το Ηράκλειο της Κρήτης. Κατά την Ελληνική Προεδρία του Συμβουλίου της Ευρωπαϊκης Ένωσης το εξάμηνο Ιουλίου - Δεκεμβρίου 1983 ο Γεώργιος Λιάνης προήδρευσε του συμβουλίου των Ευρωπαίων υπουργών έρευνας. Το αποτέλεσμα της συνεργασίας αυτής ήταν το ESPRIT, το πρώτο στρατηγικό πρόγραμμα για την ανάπτυξη της πληροφορικής.

Ως διπλωμάτης
Μετά τη θητεία του στην Κυβέρνηση Ανδρέα Παπανδρέου, ο Γεώργιος Λιάνης εξελέγη Βουλευτής Επικρατείας με το ΠΑΣΟΚ. Διετέλεσε πρέσβης της Ελλάδας στην Ιαπωνία, τη Ν. Κορέα, τις Φιλιππίνες, τη Μαλαισία και διάφορες άλλες χώρες της περιοχής Ασίας - Ειρηνικού. Απεβίωσε το 2008, σε ηλικία 81 ετών.

Πηγές - Παραπομπές

Κατηγορία:Έλληνες υφυπουργοί Εθνικής Παιδείας και Θρησκευμάτων
Κατηγορία:Έλληνες πανεπιστημιακοί του 20ού αιώνα
Κατηγορία:Μέλη του Πανελλήνιου Απελευθερωτικού Κινήματος
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες βουλευτές επικρατείας
Κατηγορία:Μέλη της ΕΠΟΝ
Κατηγορία:Απόφοιτοι του Εθνικού Μετσόβιου Πολυτεχνείου
Κατηγορία:Πρέσβεις της Ελλάδας